Ар зэи тщыгъупщэ хъунукъым
Котляровхэ Мариерэ Викторрэ я тхылъ тедзапIэм иджыблагъэ къыщыдэкIащ «Дзэлыкъуэ щIыналъэ: 1941 — 1945» зыфIаща тхылъыщIэр. Ар и бжыгъэр зы мин хъууэ, тхылъымпIэфIкIэ тедзауэ дунейм къытехьащ.
ТекIуэныгъэ Иныр илъэс 75-рэ щрикъу илъэсым храгъэубыда къыдэкIыгъуэр, фIащами къызэрыджиIэщи, зытеухуар Хэку зауэшхуэм и лъэхъэнэм Дзэлыкъуэ щIыналъэм щыщу абы хэтахэм къагъэлъэгъуа лIыхъужьыгъэрщ, Хэкум хуаIа лъагъуныгъэм и щапхъэ къызэрымыкIуэхэрщ. Ди къэралыр а зауэм щытекIуэн папщIэ зи къару, зи псэ емыблэжа куэдым ятеухуа тхыгъэхэр, сурэт телъыджэхэр щызэхуэхьэсащ тхылъым.
«Дунейпсо тхыдэм ищIэркъым 1941 — 1945 гъэхэм екIуэкIа Хэку зауэшхуэм нэхърэ нэхъ гущIэгъуншэу щытарэ цIыху нэхъыбэм я псэ щагъэнарэ. ЗэрыхэкIуэдэнур ящIэу Iухьэрт цIыхухэр зэуапIэм, къэкIуэну я щIэблэхэр яхъумэу, фэрэ дэрэ ди щхьэхуитыныгъэр, ди щIыналъэр бийм лъэгущIэтын ирамыгъэщIын папщIэ. Ар зэи тщыгъупщэ хъунукъым», — щыжеIэ Дзэлыкъуэ муниципальнэ щIыналъэм и щIыпIэ администрацэм и унафэщI Джатэ Руслан тхылъым пэублэ хуищIа псалъэм.
